題巴陵宰鄧器先北窗
作者：王炎
朝代：宋

paragraphs: 權利炙手熱，爭道俱著鞭。
雞鳴已盥櫛，日莫未息肩。
中宵一假寐，夢想游鈞天。
達人袖手觀，方寸常超然。
冰壺不受暑，凜凜含清寒。
消摇北窗下，俯仰宇宙寬。
千詩句有眼，一曲琴無絃。
開尊對白墮，拂榻飽黑甜。
功名不挂念，氣定神自閒。
淵明亦一出，未倦飛已還。
我常疑若人，本不欲閉關。
漫仕今墨綬，閲世垂蒼顔。
卷舒各有時，隠顯皆足賢。
先正文昌丞，玉立四近班。
風流被後昆，世以忠孝傳。
丹扆新日月，黄圖舊山川。
故家喬木高，義氣許國堅。
前賢經濟心，不在軒冕間。
才猷時所須，何得無裏言。
高枕恐未穩，鳴珂終小騫。
煌煌漢元侯，事業光青編。